Гьебго лахIзаталъ цо кьвагьи бахъана.. Болъолдухъан гъоркье лъугьунев вукIарав чи тарана ва, ккараб жоялда божичIого гIадин, тIадехун, рагъиде валагьана. Гьесда бихьана тушманас хъатикь ккуруб танчил хIараялъул картIихъан беролеб кIкIуй. Лъукьарав, сукIун ун, гIодов ккана. БотIродаса бортараб тIагъур болъодухъа гъоркье гирун ана. Унтаралъе босизе квербацIцIалда къараб цIибил гIодобе щущана. Гьебго лахIзаталда гьарзаго магIу тIун гIодизе журана мIугIрузда тIад зобал. РецIел босеян гьалаглъун хъудана магIарулазул лъарал.